text: EfB-træner er bekymret efter nederlag
  07 april 2014 kl. 06.21
  Efter en kamp uden point og med skadede spillere daler troen på overlevelse i Superligaen
  EfB-holdet fik ingen point i søndagskampen mod Brøndby, der endte 0-1. Superligaens 25. spillerunde ser ud til at blive en hård opgave for esbjerggenserne, og nu tør cheftræner Niels Frederiksen ikke håbe på overlevelse i Superligaen.
  - Man kigger nedad. Man kigger så afgjort nedad. Det er bekymrende, at vi kan spille sådan en kamp uden at score og ikke få point, siger cheftræner Niels Frederiksen til nyhedsbureauet ritzau.
  Esbjerggenserne ligger på en femteplads med seks point op til Brøndby og seks point til nedrykningsstregen.
  Brøndbys træner Thomas Frank erkender dog, at Esbjergspillerne gav modstanderne kamp til stregen:
  - Det var en meget lige og åben kamp, hvor vi ikke havde så meget kontrol over sagerne, som vi gerne ville, men det tror jeg heller ikke, at Niels synes, at de havde, når de gav så mange chancer væk, siger Brøndby-træneren til ritzau.
  I Esbjerg ser Niels Frederiksen med bekymring på de kommende kampe. Under søndagens kamp måtte Jakob Ankersen og anfører Hans Henrik Andreasen nemlig skiftes ud på grund af skader:
  - Hvis det fortsætter på den måde, så skal vi stille med et U19-hold om fire kampe, siger cheftræneren.
  Det var den tidligere EfB-spiller og nu Brøndby-målmand, Lucas Hradecky, der reddede et straffespark og sikrede Brøndby sejren.
  